ROZHODNUTIE KOMISIE
z 31. októbra 2007,
ktorým sa mení a dopĺňa zoznam odborníkov vymenovaných za členov vedeckých výborov v oblasti bezpečnosti spotrebiteľov, zdravia obyvateľstva a životného prostredia a predlžuje sa ich funkčné obdobie
(2007/708/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva, a najmä na jej články 152 a 153,
so zreteľom na rozhodnutie Komisie 2004/210/ES z 3. marca 2004, ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia (1), a najmä na jeho článok 3 a článok 7 ods. 1 prvý pododsek,
keďže:
(1)
V rozhodnutí 2004/210/ES sa ustanovuje zriadenie Vedeckého výboru pre spotrebné výrobky (VVSV), Vedeckého výboru pre zdravotné a environmentálne riziká (VVZER) a Vedeckého výboru pre vznikajúce a novoidentifikované zdravotné riziká (VVVNIZR) (ďalej len „vedecké výbory“). Podľa článku 3 ods. 4 tohto rozhodnutia má Komisia vymenovať členov týchto vedeckých výborov.
(2)
V zmysle článku 7 ods. 1 uvedeného rozhodnutia, zmeneného a doplneného rozhodnutím Komisie 2007/263/ES, funkčné obdobie členov vedeckých výborov je obmedzené na tri roky a tri po sebe nasledujúce obdobia. Komisia však môže v záujme zabezpečenia kontinuity odborných znalostí za výnimočných okolností predĺžiť toto funkčné obdobie členov takýchto výborov na obdobie najviac 18 mesiacov.
(3)
V rozhodnutí K(2004) 2788 o odborníkoch vymenovaných za členov vedeckých výborov ustanovených rozhodnutím 2004/210/ES sa ustanovuje, že odborníci uvedení v prílohe I k tomuto rozhodnutiu sú menovaní za členov troch vedeckých výborov ustanovených rozhodnutím 2004/210/ES.
(4)
Funkčné obdobie súčasných členov vedeckého výboru má vypršať v júli 2007. Zloženie vedeckých výborov je však potrebné zmeniť, aby sa zohľadnilo nadobudnutie účinnosti nariadenia Európskeho parlamentu a Rady (ES) č. 1907/2006 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (2). Okrem toho, aby Komisia mohla primeraným spôsobom pripraviť preskúmanie poskytovania vedeckého poradenstva vzhľadom na budúce úlohy vedeckých výborov bez toho, aby bola narušená kontinuita vedeckého poradenstva v prechodnom období do zriadenia Európskej chemickej agentúry, malo by sa funkčné obdobie týchto členov predĺžiť do 31. decembra 2008.
(5)
Komisia by preto mala vymenovať členov vedeckých výborov na obdobie do 31. decembra 2008.
(6)
Niektorí súčasní členovia vedeckých výborov vyjadrili svoj úmysel nezostať vo svojej funkcii na ďalšie obdobie do 31. decembra 2008. Mená týchto členov by sa preto mali vypustiť zo zoznamu odborníkov menovaných za členov vedeckých výborov ustanovených v prílohe I k rozhodnutiu K(2004) 2788.
(7)
Rozhodnutie K(2004) 2788 by sa preto malo zodpovedajúcim spôsobom zmeniť a doplniť,
ROZHODLA TAKTO:
Článok 1
Upravený zoznam odborníkov menovaných za členov vedeckých výborov ustanovených v prílohe I k rozhodnutiu K(2004) 2788 a uverejnený v sérii C 209 úradného vestníka z 31. augusta 2006 sa nahrádza textom prílohy k tomuto rozhodnutiu.
Článok 2
Funkčné obdobie členov vedeckých výborov uvedených v článku 1 sa predlžuje do 31. decembra 2008.
V Bruseli 31. októbra 2007